SL Uradni list Evropske unije L 267/3

IZVEDBENI SKLEP KOMISIJE

z dne 7. oktobra 2013

o spremembi Odločbe 2009/821/ES glede seznama mejnih kontrolnih točk

(notificirano pod dokumentarno številko C(2013) 6383)

(Besedilo velja za EGP)

(2013/491/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1), ter zlasti člena 20(1) in (3) Direktive,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (2) in zlasti drugega stavka drugega pododstavka člena 6(4) in člena 6(5) Direktive,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (3), in zlasti člena 6(2) Direktive,

ob upoštevanju naslednjega:

(1) Odločba Komisije 2009/821/ES (4). določa seznam mejnih kontrolnih točk, odobrenih v skladu z direktivama 91/496/EGS in 97/78/ES. Navedeni seznam je v Prilogi I k navedeni odločbi.

(2) Na podlagi sporočil Danske, Nemčije, Španije, Francije, Italije in Združenega kraljestva bi bilo treba spremeniti vnose na seznamu mejnih kontrolnih točk v navedenih državah članicah iz Priloge I k Odločbi 2009/821/ES.

(3) Po uspešnih pregledih Nadzorne službe Komisije (prej Inšpekcijska služba Komisije), Urada za prehrano in veterinarstvo, bi se lahko dodale dodatne vrste odobritve štirim mejnim kontrolnim točkam na Hrvaškem in bi bilo treba dodati novo mejno kontrolno točko v pristanišču London-Gateway v Združenem kraljestvu k vnosom za navedene države članice na seznamu iz Priloge I k Odločbi 2009/821/ES. Ker je Pogodba o pristopu Hrvaške začela veljati 1. julija 2013, zgoraj navedeni pregled pa je bil opravljen pred tem, bi morale spremembe pri mejnih kontrolnih točkah na Hrvaškem veljati retroaktivno od 1. julija 2013, da se prepreči nastanek ovir za obstoječo trgovino.

(4) Poljska je sporočila, da bi bilo treba mejno kontrolno točko v pristanišču Świnoujście črtati s seznama vnosov za navedeno državo članico. Seznam vnosov za to državo članico iz Priloge I k Odločbi 2009/821/ES bi bilo zato treba ustrezno spremeniti.

(5) Odločbo 2009/821/ES bi bilo zato treba ustrezno spremeniti.

(6) Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

Priloga I k Odločbi 2009/821/ES se spremeni v skladu s Prilogo k temu sklepu.

Člen 2

Sprememba iz točke 5 Priloge se uporablja retroaktivno od 1. julija 2013.

Člen 3

Ta sklep je naslovljen na države članice.

V Bruslju, 7. oktobra 2013 Za Komisijo Tonio BORG Član Komisije

(1) UL L 224, 18.8.1990, str. 29.

(2) UL L 268, 24.9.1991, str. 56.

(3) UL L 24, 30.1.1998, str. 9.

(4) Odločba Komisije 2009/821/ES z dne 28. septembra 2009 o sestavi seznama odobrenih mejnih kontrolnih točk, določitvi nekaterih pravil za kontrolne preglede, ki jih izvajajo veterinarski strokovnjaki Komisije, in določitvi veterinarskih enot v Traces (UL L 296, 12.11.2009, str. 1).